**Nappal is látszik a Hold?**

Széles körben elterjedt tévhit, hogy a Hold mindig csak este és éjszaka van fent az égen. Ismerd meg a tényeket! A feladat lépései:

1) Állapítsd meg, hogy hol kel fel és hol nyugszik a Hold!

a) A Napról tudjuk, hogy Keleten kel. Ha még nem tudod, hogy a te lakhelyedről nézve merrefelé van Kelet, figyeld meg, amikor éppen korán kelsz. Jól jegyezd meg, hogy adott helyen állva mely tereptárgy felé van.

b) Utána – különböző időpontokkal próbálkozva – figyeld meg, hogy a Hold hol kel vagy hol nyugszik. (Elegendő csak az egyiket megállapítani, mert a másik értelemszerűen az „ellenkező” égtájnál van.)

[Gondolkodj azon, hogy vajon a Hold kelése-nyugvása a Hold Föld körüli keringéséből adódik-e, vagy a Föld tengely körüli forgásából!]

2) Figyeld meg, hogy mi a szabályossága annak, hogy a Hold mikor „van fent” az égen!

a) Amikor egyszer egy este jól látszik a Hold az égen, jegyezd föl, hogy hány óra hány perckor látod (egy meghatározott helyen állva!) éppen valamely tereptárgy irányában vagy éppen a fölött.

b) A következő nap figyeld meg, hogy ugyanabban az időpontban ugyanarról a helyről nézve hol van a Hold. Ha már tudod, hogy hol kelt föl s hol fog lenyugodni – vagyis látod magadban a képzeletbeli útját –, meg tudod mondani, hogy már elhaladta-e a „tegnapi helyét”, vagy még csak tart afelé.

c) Figyeld meg (aznap és ugyanott állva) a Hold helyét egy óra, két óra múlva.

3) Vond le a következtetéseket!

a) A Hold minden nap nagyjából ………………………………….. látszik ugyanott, mint tegnap. [*egy órával később*]

b) Nappal …………………… az esélye annak, hogy a Hold a látóhatár fölött van, mint éjszaka. [*ugyanakkora*] [Csakhogy nappal hosszú időn keresztül nem látjuk a nagy világosság miatt.]